Wes-Kaap begin veldtog om SA toeriste te lok | Netwerk24
02 November 2020 12:20
Die Wes-Kaapse regering, in samewerking met Wesgro, het 'n veldtog begin om toeriste na Kaapstad en die Wes-Kaap te lok.
Hulle het verlede week geleenthede in Johannesburg en Durban aangebied om die "We are Open"-veldtog amptelik van stapel te stuur.
In die veldtog stel verskeie video's elkeen 'n unieke streek in die Wes-Kaap bekend wat dan met 'n internasionale ekwivalent vergelyk word. Die doel is om mense daarvan bewus te maak dat die Wes-Kaap en Kaapstad enigiets aan hulle kan bied wat hulle in die buiteland kan beleef.
Baie mense moes weens die koronaviruspandemie hul planne kanselleer om na die buiteland se reis.
Die Wes-Kaapse wetgewer en Wesgro sê in 'n verklaring hulle span ook sosiale media in om die reikwydte van hul boodskap te vergroot.
Luidens die verklaring is die Wes-Kaap veral vir gesinne bekostigbaar omdat baie toerisme-ondernemings deelneem aan die "Kinders bly gratis"-program.
David Maynier, LUR vir finansies en ekonomiese geleenthede, sê in die eerste drie weke van Oktober het 75 373 binnelandse passasiers by die Kaapstadse Lughawe aangekom. Die hoop is dat dié getal sal styg in die aanloop tot die vakansieseisoen.